Lliurament de premis del II Concurs de cartells "Gandia lliure de drogues"
28 juny 2021

## Lliurament de premis del II Concurs de cartells "Gandia lliure de drogues"28 juny 2021Última actualització: 28 juny 2021

![](../gestion/img/0f07cf093e9a8ae34710a027fd3e18d07eff3d6926138ec59e83ba01d0b46b09.jpg)  
  

El 26 de juny passat va ser el Dia Internacional contra l’ús indegut i tràfic il·lícit de drogues. Per commemorar aquest dia, l’Àrea de Sanitat i Polítiques Saludables, encapçalada per la Regidora Delegada Liduvina Gil, va llençar el II Concurs de Cartells “Gandia lliure de Drogues”.

L’últim informe de l’Observatori Espanyol de les drogues i les addiccions, publicat l’any 2020, revela que l’edat mitjana en l’inici en el consum de les diferents drogues es retarda lleugerament respecte a informes anteriors. No obstant això, l’inici del consum de drogues legals i il·legals continua donant-se en l’etapa de l’adolescència, situant-se el consum de l’alcohol al voltant dels catorze anys, i el d’altres drogues legals i il·legals, com el cànnabis, hipnosedants i cocaïna, entre els 14 i 15 anys.

A conseqüència d’aquesta situació, un dels objectius del II Pla Municipal de Prevenció de Conductes Additives de l’Ajuntament de Gandia és prevenir, retardar i disminuir les conductes addictives de la població adolescent de la nostra ciutat mitjançant activitats de caràcter preventiu en l’àmbit educatiu, entre altres.

El II Concurs “Gandia lliure de drogues” s’emmarca dins d’aquest objectiu, essent la nostra finalitat desenvolupar una activitat creativa que permeta la reflexió de l’alumnat envers les drogues i el seu impacte. 

Avui, 28 de juny, s’han lliurat els premis als treballs guardonats en un acte que ha tingut lloc al Saló D’Actes de la Biblioteca Pública Municipal Central – Convent de Sant Roc. A l’acte han assistit, acompanyant a Liduvina Gil,  el vicealcalde, Josep Alandete, els edils de Biblioteques i Educació, José Manuel Prieto i Carmen Fuster, respectivament, i la regidora popular, Mª Cristina Moreno, com a representants de la Corporació Municipal; Francisco Costa Cegarra, responsable de Carrefour Gandia; Jordi Creix, gerent de l’empresa Oci Urbà; i familiars i representants dels centres educatius de les persones premiades.

Els cartells presentats al concurs estaran exposats al Consell dels Joves de Gandia (l’Alqueria Laborde) des de l’1 i fins al 18 de juliol.

[Twittear](https://twitter.com/share)